b'\n_START_ARTICLE_\nPreljub (televizijska serija)\n_START_SECTION_\nRadnja\n_START_PARAGRAPH_\nRadnja serije Preljub istra\xc5\xbeuje emotivne posljedice vanbra\xc4\x8dne veze izme\xc4\x91u Noaha Sollowaya (Dominic West) i Alison Bailey (Ruth Wilson) nakon \xc5\xa1to se njih dvoje upoznaju u turisti\xc4\x8dkom priobalnom gradi\xc4\x87u Montauk na Long Islandu. Noah je \xc5\xa1kolski u\xc4\x8ditelj iz New Yorka i autor svoje prve objavljene knjige koji neuspje\xc5\xa1no poku\xc5\xa1ava prona\xc4\x87i inspiraciju za novi roman. Sretno je o\xc5\xbeenjen s \xc4\x8detvero djece, ali samome sebi zamjera \xc5\xa1to financijski i dalje ovisi o svom bogatom svekru. Alison je mlada konobarica koja poku\xc5\xa1ava nastaviti sa \xc5\xbeivotom i vlastitim brakom nakon smrti djeteta. Pri\xc4\x8da o njihovoj ljubavnoj aferi kroz svaku epizodu ispri\xc4\x8dana je odvojeno, a prati razli\xc4\x8dite poglede na iste situacije iz perspektive Noaha i Alison.\n_START_SECTION_\nProdukcija\n_START_PARAGRAPH_\nDana 8. velja\xc4\x8de 2013. godine slu\xc5\xbebeno je objavljeno da je televizijska mre\xc5\xbea Showtime naru\xc4\x8dila pilot epizodu serije Preljub. Mre\xc5\xbea je slu\xc5\xbebeno odobrila seriju za emitiranje 16. sije\xc4\x8dnja 2014. godine uz narud\xc5\xbebu 10 epizoda za prvu sezonu.\n_START_SECTION_\nKritike\n_START_PARAGRAPH_\nSerija Preljub pobrala je hvalospjeve kriti\xc4\x8dara. Na popularnoj internetskoj stranici Rotten Tomatoes koja se bavi prikupljanjem kritika, serija ima 94% pozitivnih ocjena temeljenih na 50 zaprimljenih tekstova uz prosje\xc4\x8dnu ocjenu 8.5/10. Generalni konsenzus kriti\xc4\x8dara isti\xc4\x8de sljede\xc4\x87e: "Zahvaljuju\xc4\x87i inteligentnom, kreativnom scenariju i spektakularnim gluma\xc4\x8dkim izvedbama, serija Preljub je mra\xc4\x8dno i op\xc4\x8dinjuju\xc4\x87e istra\xc5\xbeivanje istine i po\xc5\xbeude." Na drugoj internetskoj stranici koja se tako\xc4\x91er bavi prikupljanjem kritika - Metacritic - serija ima prosje\xc4\x8dnu ocjenu 85/100 temeljenu na 28 zaprimljenih tekstova.'